送陳待制自富沙移守京口
作者：曾丰
朝代：宋

paragraphs: 殿上舊開醫國口，閩中新出活人手。
亙野桑麻水旱餘，連村煙火兵戈後。
饑得以食寒得衣，召爲之父杜爲母。
公爲民賦閔雨詩，民爲公立遺愛碑。
古人祈天翦爪爾，今守禱佛燃臂誰。
充其不忍寖以大，德之難忘特其微。
東閩人怪去何遽，南徐人怪來何暮。
油然無心出岫雲，去來遲速隨所寓。
漢相無人不曰歸，韋賢未老何時去。